LUKONKO 5
Ndi mua kuenza tshinyi bobu bantatshisha mu kalasa?
NTSHINYI TSHIUDI MUA KUENZA?
Fuanyikija bualu ebu: Thomas ki mmusue kuya mu kalasa lelu to. Anyi dituku didi dilonda. Peshi mene ki mmusue kudiatamu kabidi to. Mmuangate dipangadika edi bualu balongi babu mbamuendeshile lumu lubi kukadi ngondo isatu. Mbamuinyike kabidi mêna makuabu. Imue misangu, mulongi uvua ukuma mikanda ya Thomas tshianza bua ikuluke ne wenza bu ne: bivua bienzeke ku mpukampuka. Anyi pavuabu benda mu tshisumbu, mulongi uvua usakila Thomas, kadi pavuaye ukudimuka, kavua umona uvua mumusakile to. Dituku dishale, dimutatshisha diakakola pavua Thomas mupete mesaje ku Enternete bamukanyina . . .
Bu wewe muikale Thomas, uvua mua kuenza tshinyi?
ANJI ELA MEJI!
Kuena anu mupangile makanda to! Kadi, udi mua kuluisha muntu udi ukutatshisha eu kuyi umututa. Mushindu kayi?
KUENJI BUALU NANSHA BUMUE. Bible udi wamba ne: ‘Mupote udi upatula tshiji tshionso tshidiye natshi, kadi muena meji udi utshikanda, udi utshipolesha.’ (Nsumuinu 29:11) Wewe mudienzeje bua kushala mupuwe ne kuyi ushintulula tshimfuanyi tshiebe, badi bakutatshisha nebapange tshia kuenza.
KUDISOMBUEDI. Bible udi wamba ne: “Kanupingajidi muntu bubi ku bubi.” (Lomo 12:17) Kukeba bua kudisombuela nekunyangakaje kabidi malu bikole.
EPUKA NSOMBELU IDI MUA KUKUKEBELA BILUMBU. Bible udi wamba ne: “Muntu mudimuke udi utangila dikenga diamba kumukuata, udi usokoma.” (Nsumuinu 22:3) Koku mushindu, epuka bantu badi mua kukukebela bilumbu anyi nsombelu idi mua kuenza bua bakutatshishe.
BANDAMUNA MUVUABU KABAYI BATEKEMENE. Bible udi wamba ne: ‘Dîyi dia kalolo didi diandamuna tshiji.’ (Nsumuinu 15:1) Udi mua kubupitshisha mu bilele. Tshilejilu, muntu udi ukutatshisha yeye muambe ne: udi munene be, udi mua kusaka makaya ne kuamba ne: “Wewe musue, ndi mua kukuabanyina ndambu!”
UMBUKA MUABA AU. Nora udi ne bidimu 19 udi wamba ne: “Dipuwa didi dileja ne: udi mushindame ne udi ne makanda kupita muntu udi ukutatshisha. Didi dileja muudi ne bukole bua kudikanda, bualu budi udi ukutatshisha kayi nabu.”—2 Timote 2:24.
IKALA UDIANGATA NE MUSHINGA. Bantu batu batatshishangana batu bakeba bantu badi badimona kabayi ne mushinga ne kabayi mua kuenzela muntu bualu. Kadi bantu ba bungi batu batatshishangana nebalekele kukutatshisha bobu bamone ne: kuena ubapesha mpunga wa kukutatshishabu.
AMBILA MUNTU MUKUABU. Muntu kampanda uvua mulongeshi udi wamba ne: “Mvua ngambila mulongi yonso udibu batatshisha bua yeye kuambila muntu mukuabu bualu abu. Ke bualu buimpe bua kuenza, ne bidi mua kuambuluisha bua kabatatshishi muntu mukuabu.”
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn